তা জানতে হলে আমাদের জানতে হবে তড়িৎ ঋণাত্মকতা ও ডাইপোল কি। সমযোজী বন্ধনে আবদ্ধ একটি পরমাণু শেয়ারকৃত ইলেকট্রনকে নিজের দিকে টানার ক্ষমতাই হল তড়িৎ ঋণাত্মকতা! অর্থাৎ, কোন একটা বন্ধন যদি দুটি ভিন্ন ভিন্ন পরমাণু দিয়ে তৈরি হয় তবে অধিক তড়িৎ ঋণাত্মক পরমাণু শেয়ারকৃত ইলেকট্রনজোড় নিজের দিকে টেনে নিবে। ফলে তখন অণুটা বিশুদ্ধ সমযোজী যৌগ থাকবে না, কিছুটা বিকৃতি ঘটবে। অধিক তড়িৎ ঋণাত্মক পরামাণু নিজের দিকে ইলেকট্রন টেনে নেয়ার ফলে ওই পরমাণুর উপর আংশিক ঋণাত্মক চার্জ আর যেইটা কম তড়িৎ ঋণাত্মক ঐটার উপর আংশিক ধনাত্মক চার্জ তৈরি হবে। ধরি, A ও B ২ টা পরমাণু সমযোজী বন্ধনে আবদ্ধ। B এর তড়িৎ ঋণাত্মকতা A এর চেয়ে বেশি। তাই বন্ধনের শেয়ারকৃত ইলেকট্রন B এর দিকে বেশি ঝুঁকে থাকবে বিধায় B এর উপর আংশিক ঋণাত্মক (-δ)আর A এর উপর আংশিক ধনাত্মক (+δ) চার্জ সৃষ্টি হয়েছে।